CELEX: 62015CN0432
Language: sk
Date: 2015-08-07 00:00:00
Title: Vec C-432/15: Návrh na začatie prejudiciálneho konania, ktorý podal Nejvyšší správní soud (Česká republika) 7. septembra 2015 – Odvolací finanční ředitelství/Pavlína Baštová

9.11.2015   
            
            
               SK
            
            
               Úradný vestník Európskej únie
            
            
               C 371/15
            
         Návrh na začatie prejudiciálneho konania, ktorý podal Nejvyšší správní soud (Česká republika) 7. septembra 2015 – Odvolací finanční ředitelství/Pavlína Baštová
   (Vec C-432/15)
   (2015/C 371/18)
   Jazyk konania: čeština
   
      Vnútroštátny súd, ktorý podal návrh na začatie prejudiciálneho konania
   
   Nejvyšší správní soud
   
      Účastníci konania pred vnútroštátnym súdom
   
   
      Navrhovateľ: Odvolací finanční ředitelství
   
      Druhý účastník konania: Pavlína Baštová
   
      Prejudiciálne otázky
   
   
               1.a
            
            
               Je poskytnutie koňa jeho majiteľom (ktorý je zdaniteľnou osobou) usporiadateľovi dostihov na účely účasti koňa na dostihoch poskytnutím služby za protihodnotu v zmysle článku 2 ods. 1 písm. c) smernice 2006/112/ES (1) o spoločnom systéme dane z pridanej hodnoty, a teda transakciou, ktoré podlieha DPH?
            
         
               1.b
            
            
               V prípade kladnej odpovede, treba za protihodnotu považovať cenu za umiestnenie získanú na dostihoch (ktorú však nezíska každý kôň zúčastňujúci sa dostihov) alebo prijatie služby spočívajúce v možnosti účasti koňa na dostihoch, ktorú poskytuje usporiadateľ dostihov majiteľovi koňa, alebo iné protiplnenie?
            
         
               1.c
            
            
               V prípade zápornej odpovede, je táto skutočnosť sama o sebe dôvodom na zníženie odpočtu DPH na vstupe z prijatých zdaniteľných transakcií vynaložených na prípravu vlastných koní na dostihy, alebo treba považovať účasť koňa na dostihoch za súčasť ekonomickej činnosti osoby, ktorá podniká v oblasti chovu a tréningu vlastných a cudzích dostihových koní, a náklady na chov vlastných koní a ich účasť na dostihoch zahrnúť do všeobecných výdavkov súvisiacich s ekonomickou činnosťou tejto osoby? Pokiaľ je odpoveď na túto časť otázky kladná, treba zahrnúť cenu za umiestnenie do základu dane a odviesť DPH na výstupe, alebo ide o príjem, ktorý základ DPH vôbec neovplyvní?
            
         
               2.a
            
            
               Pokiaľ treba na účely DPH považovať niekoľko čiastočných služieb za jedinú transakciu, aké sú kritériá na určenie ich vzájomného vzťahu, teda na určenie, či ide o plnenia, ktoré sú voči sebe rovnocenné, alebo o plnenia, ktoré sú vo vzťahu hlavnej a vedľajšej služby? Existuje medzi týmito kritériami nejaká hierarchia z hľadiska ich poradia a významu?
            
         
               2.b
            
            
               Treba článok 98 smernice 2006/112/ES o spoločnom systéme dane z pridanej hodnoty v spojení s prílohou III tejto smernice vykladať v tom zmysle, že vylučujú zaradenie služby do zníženej sadzby, pokiaľ pozostáva z dvoch čiastočných plnení, ktoré treba na účely DPH považovať za jedinú transakciu a zároveň sú tieto plnenia voči sebe rovnocenné, pričom jedno z nich nemožno samé osebe zaradiť do žiadnej z kategórií uvedených v prílohe III smernice 2006/112/ES o spoločnom systéme dane z pridanej hodnoty?
            
         
               2.c
            
            
               V prípade kladnej odpovede na otázku 2.b, bráni kombinácia čiastočnej služby používania športových zariadení s čiastočnou službou trénera dostihových koní za okolností, o aké ide vo veci samej, zaradeniu tejto služby ako celku do zníženej sadzby DPH uvedenej v bode 14 prílohy III smernice 2006/112/ES o spoločnom systéme dane z pridanej hodnoty?
            
         
               2.d
            
            
               Pokiaľ by použitie zníženia daňovej sadzby nebolo vylúčené na základe odpovede na otázku 2.c, aký bude mať vplyv na zaradenie do príslušnej sadzby DPH skutočnosť, že zdaniteľná osoba poskytuje okrem služby používania športových zariadení a služby trénera aj ustajnenie, kŕmenie a ďalšiu starostlivosť o koňa? Treba na účely DPH považovať všetky tieto čiastočné plnenia za jeden celok, ktoré majú spoločný daňový režim?
            
         
      (1)  Ú. v. EÚ L 347, s. 1.